শহিদ ভগত সিংয়ের এখন রমরমা। সব রাজনৈতিক দল এখন তাঁকে নিয়ে মাতামাতি করছে। প্রধানমন্ত্রী নরেন্দ্র মোদি থেকে কংগ্রেসের যুবরাজ রাহুল এমনকি কৌলিন্যহীন কেজরিওয়াল। সবাই... সব্বাই এখন ভগত সিংকে নিয়ে পড়েছেন। হঠাৎ-ই। ভূয়সী প্রশংসার বান ডেকেছে শহিদ ভগত সিংকে নিয়ে। আকালি দল সম্প্রতি উপলব্ধি করতে পেরেছে ভগত সিংয়ের ভারতরত্ন পাওয়া উচিত ছিল। এই মর্মে রাষ্ট্রপতির কাছে দরখাস্ত করার কথাও ভাবছে আকালি দল। ওঁদের আরও একটা আপত্তি আছে। দিল্লি বিধানসভা ভবনে ভগত সিংয়ের যে মূর্তিটি বসানো রয়েছে তাতে ভগতের মাথায় পাগড়ি নেই। অবিলম্বে সেটা বদলের দাবি করছেন ওঁরা। এদিকে আকালির রাজনৈতিক দোস্ত বিজেপির নেপথ্য অভিভাবক রাষ্ট্রীয় স্বয়ং সেবক সংঘও ভগত সিংয়ের প্রতি ভক্তিতে রীতিমত গদগদ। দেখেশুনে যা মনে হচ্ছে হঠাৎ করেই এই সময়ের জাতীয়তাবাদী রাজনীতিতে বড্ডবেশি প্রাসঙ্গিক হয়ে পড়ছেন ভগত সিং। পরিস্থিতি যা তাতে তিনিই যেন দেশপ্রেমের একমাত্র মাপকাঠি। শশী থারুরের মত লোক কানহাইয়া কুমারকে ভগত সিংয়ের সঙ্গে তুলনা করায় গেল গেল রব উঠেছিল। একটা টিভি শোয়ের আলোচনায় আমি গিয়েছিলাম, সেখানে দেখলাম একটি মেয়ে ভগত সিংয়ের প্রেমে এতটাই অন্ধ যে তাঁর সঙ্গে কারও তুলনা করলেই চিৎকার চেঁচামেচি করে একসা কাণ্ড বাঁধাচ্ছেন। বুঝলাম ও খুব আন্তরিক ভাবেই ভেঙে পড়ছে।